崆峒联句
王大用 (Ming)
偶维王子棹，因作广城游。洞自寰中胜，山疑岛上浮。混茫何世界，开凿几春秋。阴壑通鲛室，阳河接蜃楼。奇形生玉垒，仙乐奏浮丘。乳喷千年雪，泉飞万仞流。凭虚探险峻，窥奥及深幽。风磴羊肠绕，云衣石角钩。行寻黄石去，应为紫芝留。商岭尊园绮，天台觅阮刘。风流惭白马，气色望青牛。杖策云峰麓，扪萝日观头。千觞倾北海，一榻下南舟。自起投车辖，高吟送海筹。世人俱扰扰，吾党自悠悠。未洽高阳兴，相传郑子邮。黄金成大业，紫气照沧洲。醉舞翻长袖，狂歌杂短讴。凉风催鹢首，落日拥骅骝。磨石还题句，千秋倘见求。